……………………………….

………………………………. г.

**ОДОБРИЛ,
МИНИСТЪР:**

**Д-Р ГЕОРГИ ТАХОВ**

**ДО**

**МИНИСТЪРА НА ЗЕМЕДЕЛИЕТО И ХРАНИТЕ**

**Д-Р ГЕОРГИ ТАХОВ**

# ДОКЛАД

# от Стефан Бурджев – заместник-министър на земеделието и храните

**Относно:** Проект на Наредба за изменение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството

**УВАЖАЕМИ ГОСПОДИН МИНИСТЪР,**

На основание чл. 66 във връзка с чл. 65, т. 2 от Закона за подпомагане на земеделските производители, внасям за одобрение проект на Наредба за изменение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството.

**Причини, които налагат приемането на акта**

Законът за въвеждане на еврото в Република България е приет през 2024 г. Със закона се уреждат принципите, правилата и процедурите за въвеждане на еврото като парична единица на Република България, като се осигурява безпрепятственото приемане на единната европейска валута при условия на прозрачност и информираност спрямо процеса. В изпълнение на законовите разпоредби, трябва да се осъществят подготвителните дейности, необходими за гарантирането на практическата и техническата готовност на страната ни за членството в еврозоната.

В допълнение, на 26 юли 2024 г. Народното събрание прие Решение за ускоряване и завършване на процеса по практическата подготовка за приемане на еврото в Република България (обн., ДВ, бр. 64 от 2024 г.).

С оглед възложените в т. 2.2 от Решението на Народното събрание задължения на институциите за осигуряване на правната и институционална сигурност на бизнеса и гражданите, е необходимо да се има предвид, че съобразно принципа на приемственост и автоматично превалутиране на суми от левове в евро, уреден в чл. 11 от Закона за въвеждане на еврото в Република България, стойностите, посочени в левове в съществуващите правни инструменти, се считат за стойности в евро при прилагане на официалния валутен курс и правилата за превалутиране и закръгляване по чл. 12 и 13 от същия закон.

Съгласно § 6, ал. 1, т. 2 от преходните и заключителни разпоредби към Закона за въвеждане на еврото в Република България, държавните органи и органите на местното самоуправление приемат в 6-месечен срок от влизането в сила на закона изменения и допълнения в подзаконови нормативни актове, необходими за изпълнението му във връзка с въвеждане на еврото като парична единица на Република България. В изпълнение на разпоредбата на § 6, ал. 2 от преходните и заключителни разпоредби към същия закон, измененията и допълненията в актовете по ал. 1, т. 2 влизат в сила от датата на въвеждане на еврото в Република България.

В допълнение с оглед на процедурата, установена на европейско ниво във връзка с въвеждането на валутната единица „евро“ в държавите членки, следва да се отбележи и информацията от 04 юни 2025 г. относно двата конвергентни доклада на Република България, одобрени съответно от Европейската комисия и Европейската централна банка. Видно от информацията, публикувана на следния интернет адрес: <https://bulgaria.representation.ec.europa.eu/novini-i-sbitiya/novini-0/vprosi-i-otgovori-doklad-za-konvergenciyata-za-2025-g-otnosno-blgariya-2025-06-04_bg>, Европейската комисия в доклада за конвергенцията за 2025 г. стига до заключението, че България изпълнява условията за приемане на единната валута. Докладът е основата за предложението на Комисията за решение на Съвета относно приемането на еврото от България.

В своето прессъобщение, публикувано на следния интернет адрес: <https://www.ecb.europa.eu/press/pr/date/2025/html/ecb.pr250604~26651b6294.bg.html>, Европейската централна банка сочи, че видно от Доклада за конвергенцията, България е отбелязала добър напредък към икономическа конвергенция с еврозоната от 2024 г. насам.

С оглед на гореизложеното е изготвен проект на Наредба за изменение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството. В подзаконовия нормативен акт посочените суми в лева са превалутирани в евро при прилагане на официалния валутен курс.

С предложения проект на нормативен акт, в преходни и заключителни разпоредби са направени изменения и в Наредба № 1 от 2015 г. за договорните отношения в сектора на млякото и условията и реда за признаване на организации на производители, техни асоциации и междубраншови организации в сектора на млякото и млечните продукти (обн., ДВ, бр. 10 от 2015 г.) (Наредба № 1 от 2015 г.), Наредба № 1 от 2008 г. за изискванията за търговия с яйца (обн., ДВ, бр. 7 от 2008 г.) и Наредба № 32 от 2006 г. за окачествяване, съхраняване и предлагане на пазара на месо и черен дроб от домашни птици (обн., ДВ, бр. 29 от 2006 г.). Промените са свързани също с адаптиране на цитираните наредби с въвеждането на еврото като официална парична единица в Република България. Допълнително, в Наредба № 1 от 2015 г. са отстранени технически грешки, свързани с преномериране на две приложения и отмяна на едно приложение, тъй като разпоредбата на чл. 13а относно задължение за доказване на минимален оборот от 50 000 лв. от организациите на производители е отменена (ДВ, бр. 4 от 2024 г.), поради което не се изисква от кандидатите за организации на производители да подават Справка-декларация за годишната стойност на предлаганата на пазара от членовете на организацията добита продукция от мляко и млечни продукти.

**Цели**

С предлагания проект на Наредба за изменение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството се цели привеждането на разпоредбите на нормативния акт в съответствие със Закона за въвеждане на еврото в Република България.

**Очаквани резултати от прилагането на акта**

С приемането на нормативния акт ще се създаде възможност за прилагане на секторните интервенции в областта на пчеларството в съответствие с приетия Закон за въвеждане на еврото в Република България.

**Анализ за съответствие с правото на Европейския съюз**

Проектът на Наредба за изменение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството не е свързан с транспониране на нормативни актове на институциите на Европейския съюз, поради което не е приложена таблица на съответствие с правото на Европейския съюз.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет.

За приемането на проекта на акт не са необходими допълнителни разходи/трансфери и други плащания по бюджета на Министерството на земеделието и храните.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на Наредба за изменение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 66 във връзка с чл. 65, т. 2 от Закона за подпомагане на земеделските производители, предлагам да издадете предложения проект на Наредба за изменение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството.

|  |  |
| --- | --- |
| **Приложения:** | 1. Проект на Наредба за изменение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от обществената консултация;
5. Постъпили предложения и становища от проведената обществена консултация.
 |

**СТЕФАН БУРДЖЕВ**

*Заместник-министър*